Beloftebos: ‘Gun almal dieselfde vryheid’(Skermgreep: FOR SA) Die hofsaak teen die Beloftebos-trou-venue gaan oor meer as huwelike tussen mense van dieselfde geslag – dit is ŉ stryd om vryheid. Só het Michael Swain, uitvoerende direkteur van Freedom of Religion SA (FOR SA), gesê nadat die Menseregtekommissie (MRK) vandeesweek beantwoordende verklarings ingedien het in die gelykheidshofsaak teen Beloftebos. Die MRK sleep die venue se eienaars, Andries en Coia de Villiers, hof toe oor hul weiering om pare van dieselfde geslag toe te laat om hul huwelikseremonies daar te hou. Gay mense is steeds welkom by enige geselligheid, maar die eienaars van Beloftebos voer aan huweliksbevestigings van mense van dieselfde geslag druis in teen hul geloofsoortuigings. Om dié rede word gay huweliksbevestigings nie daar toegelaat nie. Beloftebos voer aan die diskriminasie is billik. Swain sê ongeag mense se gevoel jeens huwelike van mense van dieselfde geslag behoort die saak gesteun te word omdat dit oor die kwessie van vryheid gaan. “Dit gaan oor vryheid om te besluit wat jy wil doen, binne die raamwerk van die wet. Die wet moenie gebruik word om jou te dwing om iets te doen wat teen jou beginsels indruis nie,” het hy gesê. “Ons sien hierdie as ŉ saak wat handel oor vryheid vir almal. Of jy nou hul standpunt oor die huwelik steun nie of nie, as Beloftebos die saak verloor, verloor jý.” Swain sê niemand behoort gedwing te word om in ŉ posisie geplaas te word waarmee hulle nie saamstem nie. En dit geld nie net vir geloofsvryheid nie, maar ook alle ander vryhede. Die paartjie wat die eienaars van Beloftebos destyds weggewys het en waaruit die saak spruit, eis ook dat Beloftebos ŉ boete van R2 miljoen opgelê word. “Daar is dus ook ŉ bestraffende element en geen tegemoetkoming nie,” het Swain gesê. Sou Beloftebos die saak verloor, sal die venue na verwagting sy deure moet sluit. “Ons Grondwet vereis nie dat almal dieselfde moet glo nie, en dit straf ook nie mense omdat hulle verskillende gelowe of opinies het nie. En dit behoort ook nie mense daarvoor te straf nie,” het Andries de Villiers gesê. Hy sê hulle respekteer ander mense se grondwetlike regte en vryheid van keuse, maar vra doodeenvoudig dat hulle dieselfde vryheid gegun word. Swain sê uiteindelik moet niemand gedwing word om iets te doen wat teen hul waardes indruis nie, en as Beloftebos gedwing word om dit te doen, kan enigiemand anders uiteindelik ook gedwing word. “Die saak het verreikende gevolge. Jy kan gedwing word om iets te doen waarvan jy fundamenteel verskil. As die hof hulle kan dwing, kan hulle jou ook dwing.”